«Mange antyder at Kristoffer Barmen spiller fordi han er sønnen til Rolf»

BLOGG: Doddo skriver om Branns styreleder og sønnens faste plass på laget.

Publisert Publisert 5. september 2014

FAR OG SØNN: Kristoffer Barmen spiller i Brann mens faren er styreleder.

Doddo

Denne artikkelen er over seks år gammel

Da valgkomiteen i Brann i januar i år innstilte Rolf Barmen til ny styreleder i klubben, var det flere som reagerte på det, ikke minst daværende fungerende styreleder Mette Nora Sætre.

— Jeg er overrasket over at man velger, og i det hele tatt har vurdert, faren til en spiller.

- Uklokt

Brann-blogger Doddo. Foto: Ørjan Deisz

Mette Nora Sætre gikk dermed rett til kjernen i problemstillingen. Noen tenkte nok at hun først og fremst var litt bitter fordi hun selv ikke ble innstilt, men hun var ikke alene om å mene dette. Det var andre som anså det som uklokt å velge Rolf Barmen til ny styreleder. Arne Selvik, styreekspert og forsker ved NHH sa dette til BT 18. januar i år: — I idrettslag er det vel ikke ualminnelig med foreldre i styre og stell, men spesielt heldig er det ikke. Ikke fordi jeg tror styrelederen vil blande seg opp i disposisjoner han ikke har noe med, men fordi andre kan tenke at han gjør det. Det er ikke noe juridisk eller etisk galt ved dette, men omdømmemessig er det ikke spesielt klokt.

Gang på gang er det noen som påstår at Kristoffer Barmen er fast på laget fordi han er sønnen til styrelederen.

En av dem som ikke så på valget av Rolf Barmen som et problem, var undertegnede. Jeg forsto ikke at dette kunne være en sak. Selvfølgelig ville ikke Rolf Barmen blande seg inn i laguttak, og selvfølgelig ville vi aldri komme i den situasjonen at supportere og spillere ville tro akkurat det. Jeg støttet hans kandidatur.

I dag er jeg er litt mer usikker. Jeg synes fortsatt at Rolf Barmen er en dyktig leder, men jeg er redd Mette Nora Sætre hadde et poeng. Jeg tror ikke at Rolf Barmen påvirker treneren til å ta spesielt hensyn til sønnen, det er fortsatt en ubegripelig tanke, men det er det mange andre som gjør.

Nå for tiden er det dette folk flest snakker om.

Gang på gang er det noen som påstår at Kristoffer Barmen er fast på laget fordi han er sønnen til styrelederen. Denne påstanden skjøt ytterligere fart forrige helg da Branns toppscorer ble vraket til fordel Kristoffer Barmen – vikarspissen som nesten aldri scorer mål.

Betent

Saken er blitt betent, og det er bare en mann som kan svare på hvorfor Kristoffer Barmen foretrekkes overfor antatt bedre alternativer, og det er Rikard Norling.

Det har han gjort i liten grad. Etter kampen mot Molde ville han ikke forklare hvorfor Orlov var utelatt fra startoppstillingen, og dermed fikk spekulasjonene flere bein å gå på. Norling bør oftere, og tydeligere, forklarer de valgene han foretar seg.

Jeg vet ikke hvor mange som tenker i disse lett konspiratoriske banene, men i og med at jeg skriver denne bloggen og styrer en chat som pågår under kamp, lever jeg tett på folks meninger om Brann, og inntrykket mitt er at det er svært mange. Nå for tiden er det dette folk flest snakker om. For omtrent alle Brann-supportere, eksperter, og andre, er det uforståelig at Kristoffer Barmen er fast på laget, og mange av dem mer enn antyder at Kristoffer spiller fordi han er sønnen til Rolf.

Bare Norling kan forklare

Nå kan vi fort avfeie slike påstander som ondsinnede rykter, men om dette er rykter eller ei er ikke poenget i denne saken, poenget er at ryktene har oppstått, og at de har fått grobunn. Folk har en følelse av at treneren er blitt påvirket, og at de setter både far og sønn Barmen i et dårlig lys. Uavhengig av hva Rolf Barmen gjør eller ikke gjør, har vi havnet i en situasjon som det ble advart mot.

- Det handler om signaleffekten. Ting kan se greit og fornuftig ut fra innsiden, men Brann er nødt til å tenke på hvordan det ser ut utenfra. Sannsynligvis vil ikke dette gagne klubben, og aller minst sønnen som er spiller. Noen vil kunne tenke at det ikke er rart han blir tatt ut, at han får fortsette og så videre. Jeg vil anbefale at valgkomiteen tar en ny runde, sa Arne Selvik i vinter.

Det er bare treneren som kan ta tyren ved hornene. Jeg foreslår ar han gjør det.

Publisert Publisert: 5. september 2014 13:06